text: Aabenraa har fået det årlige krydstogtbesøg
  02 juli 2019 kl. 09.08
  Krydstogtskibet Braemar anløb tirsdag morgen Aabenraa på den årlige visit.
  Siden 2016 har Aabenraa kunnet kalde sig krydstogt-destination. Byen får dog kun et enkelt besøg hver sommer - men krydstogtskibet Braemar kommer trofast hvert år.
  - Vi ville gerne have flere anløb af krydstogtskibe - og arbejder på sagen, siger eventkonsulent Camilla Refshauge Hansen, Business Aabenraa.
  Tirsdag morgen kom skibet fra Southampton, Storbritannien, og har omkring 1000 passagerer og 300 besætningsmedlemmer. Aabenraa er skibets første stop i Danmark, hvorefter det sejler til Hundested, Rønne, København og Fredericia.
  En tredjedel af passagerne har på forhånd købt en guidet tur til enten Sønderborg Slot, Christiansfeld eller Ribe, mens hovedparten bruger tirsdagen i Aabenraa.
  Krydstogtskibet Braemar forlader Aabenraa omkring klokken 16, hvor kursen sættes mod Hundested.
  